Калядная зорка Случчыны

Калядная зорка Случчыны (асаблівасці вырабу і выкарыстання) — элемент нематэрыяльнай гісторыка-культурнай спадчыны Беларусі, лакальная традыцыя вырабу каляднай атрыбутыкі і правядзення святочнага абыходу ў аграгарадку Лучнікі Слуцкага раёна Мінскай вобласці.

У 2023 годзе быў уключаны ў Дзяржаўны спіс гісторыка-культурных каштоўнасцей Рэспублікі Беларусь.Дзяржаўны спіс гісторыка-культурных каштоўнасцей Рэспублікі Беларусь // Афіцыйны сайт

У аграгарадку Лучнікі, што знаходзіцца побач з горадам Слуцк, да Каляд вырабляюць вялікую шаснаццаціражковую зорку дыяметрам да 1,5 м, замацаваную на доўгім дрэўку. Канструкцыя мае адмысловую злучальную частку, дзякуючы якой зорка круціцца падчас выканання песень.

Цэнтральная частка ўяўляе сабой обад з панарамнай паверхняй. З боку гледача яна закрыта празрыстым матэрыялам. Унутры нерухома замацавана запаленая свечка, якая асвятляе выяву біблейскага сюжэта Нараджэння Хрыста. Да обада пад вуглом 45° прымацаваны 16 ярка аздобленых аб’ёмных ражкоў (промняў), якія ўтвараюць своеасаблівы купал.

Зорку традыцыйна носяць мужчыны, жанчыны спяваюць разам з імі. Абыход адбываецца ўвечары 13 студзеня (на Шчадрэц) і можа працягвацца да поўначы, пакуль не будуць абыдзены ўсе двары.Калядная зорка Случчыны. Асаблівасці вырабу і выкарыстання // Жывая спадчына Беларусі. Інвентар нематэрыяальнай культурнай спадчыны

 Паходжанне 

Пытанне паходжання традыцыі каляднай зоркі застаецца дыскусійным. У даследаваннях выказваецца меркаванне пра магчымыя культурныя ўзаемаўплывы з заходнееўрапейскімі, у тым ліку польскімі традыцыямі (у рэгіёне Памор’я «зорка» была тыповым атрыбутам калядных абыходаў). Разам з тым беларускі звычай фарміраваўся ўласным шляхам, узаемадзейнічаючы з суседнімі культурамі і ўключаючыся ў агульнаеўрапейскі кантэкст святкавання Раства.

У розных рэгіёнах Беларусі звычай быў вядомы пад назвамі: «зьвязду насіць», «гвяздольнікі», «славіць Хрыста», «хрыстаславы», «батлея». Галоўным атрыбутам абраду з’яўлялася спецыяльна вырабленая зорка, замацаваная на доўгай палачцы (кіі).

Традыцыйная канструкцыя ўключала:
 Каркас (часта ў выглядзе обада або сіта).
 Прамяні з драўляных або металічных пруткоў.
 Абклейванне паперай.
 Аздабленне выцінанкамі, фальгой, каляровымі элементамі.
 Цэнтральную выяву (абраз або карціну на біблейскую тэму).

Колькасць прамянёў вар’іравалася ад 4 да 18. Зоркі часта мелі рухомыя элементы і маглі круціцца падчас выканання песень.Экспертнае заключэнне на элемент нематэрыяльнай культурнай спадчыны «Калядная зорка Случчыны. Асаблівасці вырабу і выкарыстання» 

 Асаблівасці вырабу слуцкай зоркі 

Асаблівасцю каляднай зоркі Случчыны з’яўляецца:

 Купалападобная форма.
 Выразнае падзеленае панарамнае поле з унутранай свечкай.
 Спецыяльная злучальная ўтулка, якая забяспечвае кручэнне ўсёй канструкцыі.

Тэхналогія вырабу была адноўлена паводле мемуарных звестак ураджэнца Слуцка Карла Шталя («Wspomnienia o Słucku», 1905). На падставе гэтых апісанняў майстар А. Г. Шапель па ініцыятыве Паўла Пятровіча Шахновіча і Слуцкага гарадскога цэнтра традыцыйнай культуры аднавіў канструкцыю зоркі з захаваннем традыцыйных асаблівасцей.

 Сімволіка і абрадавае значэнне 

Абыход двароў са звяздой з’яўляецца цэнтральнай падзеяй святкавання Шчодрага вечара (Шчадраца) на Случчыне. Традыцыя грунтуецца на веры ў сакральную сілу слова і песні ў вызначаны калядарны час. Зорка ўспрымаецца як сімвал Раства Хрыстова і напамін пра евангельскую зорку, што прывяла вешчуноў да Хрыста.

Абыход адбываецца паводле традыцыйных правілаў каляндарных абрадавых абыходаў:
 Гурт падыходзіць пад вокны.
 Просіць дазволу праславіць Хрыста.
 Выконвае царкоўныя канты, трапары *Раства і народныя калядныя песні гаспадарам.
 Гаспадары адорваюць калядоўшчыкаў пачастункамі, часам запрашаюць у хату.Зорка, што ззяе праз стагоддзі // Слуцкі раённы цэнтр народнай творчасці. — 02.12.2023.

 Абгрунтаванне статусу гісторыка-культурнай каштоўнасці 

Традыцыя адпавядае крытэрыям нематэрыяльнай культурнай спадчыны, замацаваным у нацыянальным заканадаўстве і ў Канвенцыі ЮНЕСКА 2003 года, паколькі:
 Перадаецца з пакалення ў пакаленне.
 Прызнаецца супольнасцю як частка ўласнай культурнай ідэнтычнасці.
 Захоўвае аўтэнтычныя канструктыўныя і выканальніцкія рысы.
 Умацоўвае лакальную ідэнтычнасць жыхароў Случчыны (нашчадкаў слуцкіх выбранцаў).
 Выконвае выхаваўчую і духоўна-сімвалічную функцыю.
 Дэманструе тыпалагічнае адзінства з іншымі еўрапейскімі каляднымі традыцыямі.

Традыцыя доўгі час перадавалася ў сям’і Паўла Пятровіча Шахновіча (1931—2021). Яго нашчадкі працягваюць штогадовую падрыхтоўку зоркі і абыход двароў.
У папулярызацыі традыцыі ўдзельнічаюць ДУК «Слуцкі раённы цэнтр народнай творчасці» і Лучнікоўскі цэнтр культуры.
Асноўнай пагрозай для існавання традыцыі з’яўляецца недахоп маладых пераемнікаў.Калядная зорка Случчыны. Асаблівасці вырабу і выкарыстання // Жывая спадчына Беларусі. Інвентар нематэрыяальнай культурнай спадчыны

 Крыніцы 

 Спасылкі 
 Калядная зорка Случчыны. Дзяржаўны спіс гісторыка-культурных каштоўнасцей Рэспублікі Беларусь
 У Слуцкім раёне захоўваюць народныя традыцыі // Слуцкі край. — 07.05.2023

Катэгорыя:Каляды
Катэгорыя:Нематэрыяльныя гісторыка-культурныя каштоўнасці Рэспублікі Беларусь
Катэгорыя:Беларускія абрады
Катэгорыя:Культура Слуцка